
Szénhidrogénnel szennyezett területek környezethigiénés vizsgálata

Bizonyos fakultatív patogén kórokozók egyre nagyobb közegészségügyi problémát jelentenek, mivel nem csupán klinikai körülmények között, hanem a környezetben is általánosan elterjedtek. Humán egészségügyi vonatkozásban jelentőségüket fokozza az antibiotikum rezisztencia kialakulása és terjedése, mely esetükben multirezisztenciához vezethet. Számos opportunista kórokozó szénhidrogénbontásra is képes, a szennyezett területeken könnyen felszaporodhat.
Munkánk során figyelmünket az Acinetobacter nemzetség tagjainak részletes vizsgálatára fordítottuk, mivel az utóbbi években mind gyakrabban számolnak be a multirezisztencia fokozódásáról klinikai környezetben izolált képviselőik között. A környezetvédelem számára ugyanakkor széleskörű szénhidrogén bontó képességük is ismert. Célunk egy környezeti eredetű izolátumokat tartalmazó törzsgyűjtemény létrehozása és folyamatos bővítése, melyet szénhidrogénnel szennyezett felszín alatti vízminták feldolgozásával, majd a mintákból nyert tiszta tenyészetek hagyományos mikrobiológiai és molekuláris genetikai (16S rDNS) alapokon nyugvó fajazonosításával értünk el.
A környezeti eredetű törzsek antibiotikum rezisztenciájáról a szakirodalomban kevés információt találtunk, így további célunk volt a szénhidrogénnel szennyezett területekről származó Acinetobacter izolátumok antibiotikum rezisztencia profiljának megállapítása (E-teszt).
Igazolni kívántuk a biodegradációs képességekre vonatkozó szakirodalmi adatokat, így célkitűzéseink között szerepelt az izolátumok szénhidrogén-bontási vizsgálatainak elvégezése gravimetriás módszerrel, illetve az alifás szénhidrogének bontását meghatározó egyes génszakaszok kimutatása.
Kísérleteink során, 2011-2012 között, 16 kárhelyről származó, 239, szénhidrogénnel szennyezett környezeti minta vizsgálata alapján, egy általunk kidolgozott többlépcsős izolálási módszeregyüttes kialakításával sikeresen gyarapítottuk Acinetobacter törzsgyűjteményünket. Megállapítottuk, hogy a környezeti eredetű izolátumoknál – klinikai társaikhoz hasonlóan – többszörös antibiotikum rezisztencia detektálható, valamint több esetben a rezisztencia fokozódására utaló jelek tapasztalhatóak. Az esetenként kiváló szénhidrogén-bontási és jó adaptációs képességekkel jellemezhető Acinetobacter fajok a szénhidrogénnel szennyezett környezetben megjelenhetnek, patogén jellegük és antibiotikum rezisztenciájuk révén veszélyeztethetik az emberi egészséget.
A munka a TÁMOP-4.2.1B-11/2/KMR-2011-0003 pályázat támogatásával készült.



